Verbeuringsbevel vir R9 miljoen se goud bekomArgieffoto. Die hooggeregshof in Johannesbrug het ŉ finale verbeuringsbevel toegestaan sodat daar op goudstukke ter waarde van meer as R9 miljoen beslag gelê kan word. Dit volg ná ŉ intensiewe ondersoek deur die Valke nadat gepoog is om 23 goudstukke verlede jaar onwettig die land in te smokkel. Kapt. Lloyd Ramovha, woordvoerder van die Valke, sê Masnire Tashinga Nyasa (34) het verlede jaar op 8 Mei probeer om goudstukke van Zimbabwe na Suid-Afrika te bring. Dit was onwettig aangesien hy glo versuim het om die goudstukke te verklaar en geen lisensies of permitte daarvoor gehad het nie. Hy het dus probeer om die goud in te smokkel. “Doeanebeamptes by OR Tambo Internasionale Lughawe het Nyasa voorgekeer en die Valke is ontbied om hom in hegtenis te neem.” Hy het destyds in die Kempton Park-landdroshof verskyn op aanklagte van die onwettige hantering van edelmetale. Hy is op borgtog van R100 000 vrygelaat en het sedertdien elke hofverskyning bygewoon. Volgens Ramovha sal die hofsaak na verwagting later vanjaar voortgesit word noudat op die goud beslag gelê is.